Raginpert

Raginpert (660–701) oli lyhyen aikaa langobardien kuningas vuonna 701. Raginpert oli kuningas Godepertin poika. Paulus Diaconuksen mukaan uskolliset palvelijat siirsivät hänet turvaan, kun hänen isänsä murhattiin vuonna 662. Raginpertista tuli sittemmin Torinon herttua. Hän kapinoi vuonna 700 kuninkaaksi nostettua Liutpertia vastaan ja onnistui lyömään alaikäisen Liutpertin sijaishallitsijana toimineen Ansprandin joukot Novarassa. Raginpert kruunautti itsensä langobardien kuninkaaksi Milanossa vuonna 701. Raginpert nimitti myös poikansa Aripertin kruununperijäksi. Raginpert kuoli kuitenkin jo samana vuonna, eikä Aripert kyennyt saamaan kruunua itselleen heti, sillä Liutpert nostettiin uudelleen valtaan  Raginpertin kuoleman jälkeen.

Lähteet 

Langobardien kuninkaat
660-luvulla syntyneet
Vuonna 701 kuolleet